In chê dì la partide e jere za ben inviade cuant che jo, a pene rivât, no ti viodio, di stant ancjemò su la stradele, chel simbinît di un balon traviersâ la strade e rivâ saltuçant fin dongje de cjadreute di nono Gjelin, il teribil nono Gjelin! E devant dai voi o ai za la sene seguitive: il vieli al brinche il balon, in man i comparis la britule e zac, zac! Dôs vuarvelis sul corean e adiu partide par vuê e par cuissà fin cuant, cui lu cjatie un altri balon?
No li, sturnît di un stupidat di un balon! No sâstu tancj tiei fradis che a àn vude lassade la sghirbe sot de britule di nono Gjelin! Tropis mai partidis lassadis a mieç, va vie di li, balonat, Danêl dulà sêstu?
Nono Gjelin al jere a stâ juste in rimpet dal cjamp di balon e si sentave su la sô cjadreute in bande de sô puarte di cjase e nus cjalave zuiâ. Atents di no tirâ di chês bandis di là, che par là il balon al riscjave une fin precoce. Danêl al jere il plui brâf a zuiâ di balon, veloç che nissun nol rivave a stâi daûr, dome lui al jere rivât adore a salvâ il balon, tantis voltis, in extremis, juste prime che la britule e fases la sô maledete vore.
Ma in chê dì al jere in ritart! E vie nô, balon sbregât, partide finide! Che il balon al è za li che al va a sbati propi cuintri il picôl de cjadreute! Ah no, no, no la britule, us prei Signorut! Ma nono Gjelin al è za che al slungje un braç, velu!…Ma…ma il balon i scjampe, alore al ponte lis mans sui zenoi par tirâsi sù, ma… nol rive. Nol rive a jevâsi. Al plombe jù in sinton su la cjadreute e il balon al è li a no plui di doi metris, al è cussì dongje, ma aromai cussì lontan par lui. E la britule e reste inutile inte sachete.
Coventavino i milions di peraulis letis in miars di libris, coventavino filosofie, psicologjie, epistemologjie, ermeneutiche par capî ce puare robe che al è l’om?!
A pene nassût, za al scomence a murî, fin che al rive il moment che nol è plui bon di jevâsi sù di une cjadreute?
In chê dì la partide, aromai che o savevin il balon par simpri fûr di pericul, e je durade fin scûr.
di Laurin Zuan Nardin
#1034
Conte tirade dongje di Vôs de Basse 2020
fur_Latn fur_Latn fur_Latn fur_Latn fur_Latn fur_Latn fur_Latn fur_Latn tha_Thai fur_Latn